КъыдэкIуэтей щIэблэм пщIэ хурагъэщI
Бахъсэн щIыналъэм хыхьэ ХьэтIохъущыкъуей къуажэм Къызбрун щIыналъэм къыщхьэщыжахэм я фэеплъым деж «ТекIуэныгъэм и бэракъыр — ХьэтIохъущыкъуейм» дзэ-хэкупсэ Iуэху дахэ щекIуэкIащ.
Абы хэтащ щIыналъэ, къуажэ администрацэхэм я унафэщIхэр, зауэм хэтахэм я «Боевое братство» урысейпсо зэгухьэныгъэм хэтхэр, кадет школ-интернатым щеджэхэр, егъэджакIуэхэмрэ къуажэдэсхэмрэ.
Кадетхэм я школ-интернатым и унафэщI Ует Ахьед зэIущIэр къызэIуихри, хьэщIэхэм фIэхъус псалъэкIэ захухигъэзащ.
— Нобэ ди щIыналъэм щыфIэддзэну ТекIуэныгъэм и бэракъыр республикэм щынэхъ ин дыдэщ. Ар «Звезда нашей Великой Победы» автопробегым хэтахэм тыгъэ къытхуащIащи, сыхуейщ абыхэм фIыщIэ яхуэсщIыну, — захуигъэзащ Уетым къызэхуэсахэм.
Зы дакъикъэкIэ щыгъуа иужь, фэеплъым удз гъэгъахэр тралъхьащ. Абы къыкIэлъыкIуэу кадет школ-интернатым щIэс цIыкIухэм ТекIуэныгъэм и бэракъыр зэкIуэцIахащ.
КъищынэмыщIауэ, хьэтIохъущыкъуей кадетхэр «Георгий и лентI» урысейпсо Iуэхум хэтащ.
«ТекIуэныгъэм и бэракъыр ХьэтIохъущыкъуейм» акцэм и къызэгъэпэщакIуэхэм Хэку зауэшхуэм ди хэкуэгъухэм щызэрахьа лIыгъэр ящымыгъупщэу, къыдэкIуэтей щIэблэм щIыхь хуегъэщIыным ар хуагъэпсащ.
Чылар Аринэ.
